KOMMISSIONENS FORORDNING (EF) Nr. 2183/97 af 3. november 1997 om fastsættelse af det mindsteudbytte, der skal overholdes ved ydelse af støtte til produktion af spindhør

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 1308/70 af 29. juni 1970 om den fælles markedsordning for hør og hamp (1), senest ændret ved forordning (EF) nr. 3290/94 (2),

under henvisning til Rådets forordning (EØF) nr. 619/71 af 22. marts 1971 om fastsættelse af almindelige regler for ydelse af støtte til hør og hamp (3), senest ændret ved forordning (EF) nr. 154/97 (4), særlig artikel 6, stk. 2, og

ud fra følgende betragtninger:

Eksistensen af flere høstmetoder indvirker på udbytterne; der bør derfor fastsættes mindsteudbytter, der skal overholdes alt efter høstmetode;

for at tage hensyn til den bestående dyrkningspraksis i visse medlemsstater bør der for disse medlemsstater fastsættes en overgangsperiode for gradvis indførelse af mindsteudbytter for korrekte dyrkningsmetoder;

der bør fastsættes arealer og produktion, på grundlag af hvilke udbyttet skal vurderes;

ved manglende overholdelse af mindsteudbyttet bør støtten nedsættes, idet det sikres, at nedsættelsen er proportional;

i tilfælde af behørigt anerkendte usædvanlige vejrforhold bør de pågældende arealer ikke udelukkes fra støtte;

Forvaltningskomitéen for Hør og Hamp har ikke afgivet udtalelse inden for den af formanden fastsatte frist -

UDSTEDT FØLGENDE FORORDNING:

Artikel 1

1. Støtten til produktion af spindhør ydes kun for arealer, hvis udbytte af hørstrå mindst er lig med følgende mindsteudbytter:

a) i tilfælde af høst ved ruskning: 4 tons pr. ha for ikke-egreneret strå og 3 tons pr. ha for egreneret strå

b) tilfælde af høst ved slet: 2 tons pr. ha for ikke-egreneret eller egreneret strå.

Mindsteudbyttet for arealer i Det Forenede Kongerige, Spanien og Portugal tilpasses dog således:

a) for produktionsåret 1998/99:

- i tilfælde af høst ved ruskning: 2 tons pr. ha for ikke-egreneret strå og 1,5 ton pr. ha for egreneret strå

- i tilfælde af høst ved slet: 1 ton pr. ha for ikke-egreneret eller egreneret strå

b) for produktionsåret 1999/2000:

- i tilfælde af høst ved ruskning: 3 tons pr. ha for ikke-egreneret strå og 2 tons pr. ha for egreneret strå

- i tilfælde af høst ved slet: 1,5 ton pr. ha for ikke-egreneret eller egreneret strå.

2. Det udbytte, der skal tages i betragtning, er gennemsnitsudbyttet af strå på de arealer, der er omfattet af støtteansøgningen, eller hvis støtteansøgeren er en producent som omhandlet i artikel 3a, litra b), i forordning (EØF) nr. 619/71, på de arealer, der dyrkes af hver ejer eller forpagter, som han har indgået en kontrakt om dyrkning af hør med.

Det i første afsnit omhandlede gennemsnitsudbytte er lig med den mængde strå i tons, der stammer fra marken, og som er parat til forarbejdning, divideret med arealet i ha.

Høstes stråene med en maskine, der er specialkonstrueret til selv at adskille fibrene og de træagtige dele, fastlægger myndighederne stråudbyttet på grundlag af den høstede produktmængde under hensyntagen til tab som følge af anvendelsen af denne maskine.

Artikel 2

Ved manglende overholdelse af minimumsudbyttet som omhandlet i artikel 1 nedsættes den støtte, der skal udbetales for de pågældende arealer, efter følgende beregningsmetode, jf. dog artikel 3:

a) hvis det konstaterede udbytte mindst er lig med 90 % af mindsteudbyttet, nedsættes støtten med 10 %

b) hvis det konstaterede udbytte er under 90 % af mindsteudbyttet, men mindst lig med 80 % af mindsteudbyttet, nedsættes støtten med 20 %

c) hvis det konstaterede udbytte er under 80 % af mindsteudbyttet, men mindst lig med 70 % af mindsteudbyttet, nedsættes støtten med 30 %

d) hvis det konstaterede udbytte er under 70 % af mindsteudbyttet, men mindst lig med 60 % af mindsteudbyttet, nedsættes støtten med 40 %

e) hvis det konstaterede udbytte er under 60 % af mindsteudbyttet, men mindst lig med 50 % af mindsteudbyttet, nedsættes støtten med 50 %

f) hvis det konstaterede udbytte er under 50 % af mindsteudbyttet, ydes der ingen støtte.

Artikel 3

Medlemsstaterne bemyndiges efter aftale med Kommissionen til ikke at udelukke arealer, der på grund af officielt anerkendte usædvanlige vejrforhold ikke når mindsteudbyttet, fra støtte for det pågældende produktionsår.

Artikel 4

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Den anvendes fra produktionsåret 1998/99.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 3. november 1997.

På Kommissionens vegne

Franz FISCHLER

Medlem af Kommissionen

(1) EFT L 146 af 4. 7. 1970, s. 1.

(2) EFT L 349 af 31. 12. 1994, s. 105.

(3) EFT L 72 af 26. 3. 1971, s. 2.

(4) EFT L 27 af 30. 1. 1997, s. 1.